Advanced Photo System
Store norske leksikon,Kunst og estetikk,Fotografi,Fototeknikk
Advanced Photo System, et fotosystem lansert av Kodak, Fuji, Canon, Nikon og Minolta i 1996. Systemet baserte seg på et filmformat som i areal var om lag 40 prosent mindre enn 35 mm-filmen – noe som også ga mindre kameraer. Systemet hadde automatisk innmating av filmen, og ved fotografering kunne man velge mellom tre forskjellige billedformater; standard (3:2-format), bredformat (16:9-format) eller panorama (3:1-format). I praksis ble denne formatendringen utført ved å beskjære bildet under kopiering, basert på en koding av filmen som kameraet utførte ved eksponering.
Systemet var «intelligent» og fortalte om filmen var ny, delvis tatt, brukt eller fremkalt. På de dyreste kameraene kunne filmen byttes midt i rullen, slik at den kunne settes tilbake senere.Filmen hadde en magnetstripe som i tillegg til format kunne lagre informasjon om hver enkelt eksponering, som dato/klokkeslett eller valgt blender/lukker. Denne informasjonen ble lest av fremkallingsutstyret som kunne trykke informasjonen bak på kopiene. Såkalt indexprint fulgte med de fremkalte bildene. Dette ga oversikt over alle eksponeringene. Ved etterbestilling kunne man velge annet billedformat på kopiene enn det man bestemte ved den opprinnelige fotograferingen fordi kameraet egentlig fotograferte i bredformat (30,2 x 16,7 mm). Les mer i Store norske leksikon fotografi kamera